Ńdɔ̄ hḿ Ńtondôbə a ngádzó ai Áron nâ: “Wǎmēn ai bɔ́n bóé ai ndá ésōá, mínā myāyi bəgə ḿbəgə míńsə́m yā é mam mánamba m̀fúfúb étɔbɔgɔ. Wǎmēn ai bɔ́n bóe, mínā myāyi bəgə ḿbəgə míńsə́m yā é mam mánamba etíé bəfada dzáán. 2Zǎg fə ai bəbə́nyɔ̄ŋ yā ébəgá Lévi, mvóg ésōá, bə́ bámán ai wa, mǐ sye wǎmēn ai bɔ́n bóe ósū ébə̌m Ebɔɔlɔ. 3Bâyi wa vɔ́lī ésíé, bə́ bɔ̌ fə esíé ésə̄ yā ébə̌m. Dá eki təge súbū babi ai mim̀fúfúb bísóá, ngə́ álatâr, ású yə̄ nâ tɔ bɔ́, tɔ mínā bə́bēn, mǐ zā wú. 4Bâyi báman ai wa, bə́ ngasyé ésīē yā ébə̌m Elîgan mətǐŋ, ású ésíé ésə̄ yā Êbə̌m, zəzə mod təge mína súbū babi. 5Myǎyi sye bīsíé yā ébə̌m ai ébí yā âlatâr abǒg te olún wâyǐ kīg fə bǎd yóŋ Ísraɛ̂l á nyɔ́l. 6Mǎ mə̄ ngánɔŋ bəbə́nyɔ̄ŋ bân bɔ́n bə́ Lévi á zāŋ bɔ́n bə́ Ísraɛ̂l nə́ mə́ dási wa bɔ́. Ḿból bə́ nə́ "ḿvə̄án", báwōge ai Ǹtondôbə, ású ésíé yā ébə̌m Élígan mətǐŋ. 7Wǎmēn ai bɔ́n bóe myǎyi syé ésīē bəfada ású é mam mə́sə̄ mábəbə alatâr ai émá mə́sə̄ mə́ nə́ á ńtsígi á yād. Myǎyi syé ésīē ólugú yā é nə́ ésīē bəfada dzam dá é zəzə mod yǎyi súbū babi, yayi wú. " 8Ǹtondôbə nyé ai Áron nâ: "Mə və́ yǎ wa ngab yǎ é byə́m bányie ma. É byə́m bísə̄ bɔ́n bə́ Ísraɛ̂l bávə́ á mə̄túnuŋa, mavə́ wā byá ai bɔ́n bóe anə́ ngab yawóge ai wa, ású ábéndé yā ńnǒm etɔá. 9É byə́m bī ḿbyā byáyi wóge ai wa á mīḿfúfúb bífái, á bīdí yā bávə́, míḿvə́án mísə̄ bɔ́n bə́ Ísraɛ̂l bádúgan ma və́ anə́ mə̄túnuŋa, ai ású ébúli miǹsə́m, mətúnuŋa mə́ ékomoŋa: byə́m bítē yā bí nə́ éyə̄gan ḿfúbán, byáwóge ai wa ai bɔ́n bóe. 10Myǎyi kǎd dí é byə́m bí nə́ éyə́gan ḿfúbán. É dzóm ésə̄ é nə́ fám é nə̄ byá dzǎm dí. Wayi bəbə byə́m bítē nâ bí nə́ m̀fúbán. 11Ngab dzoě fə̄ nyí: é dzóm ésə̄ bə́ kándí á mīḿvə̄ań mí bɔ́n bə́ Ísraɛ̂l, á byə́m bálə́de ai mɔ́, mavə́ wā byá, ai bɔ́n bóe, ai bəngɔn bóe, ású ábéndé yā á ńnǒm etɔá. É mod ósə a nə́ ḿfūbán á ndá dzóe a nə byá dzǎm dí. 12É dzóm ésə̄ yádaŋ m̀bəŋ á ḿbɔ́n, é dzóm ésə̄ yádaŋ m̀bəŋ á mīḿkpámáŋ məyɔg ai ovə́ga mə́kwé bídí mə́ ósú yā bávə́ Ńtondôbə, mavə́ wā byá.